José Raúl Capablanca

José Raúl Capablanca y Graupera (Havanna, 1888. november 19. – New York, 1942. március 8.) kubai sakkozó, a sakkozás történetének harmadik hivatalos világbajnoka (1921-1927), Kuba és az Egyesült Államok bajnoka.

1921-ben a Havannában megrendezett Emanuel Lasker elleni világbajnoki párosmérkőzésen szerezte meg a világbajnoki címet, amelyet Alekszandr Aljechin ellen vesztett el, 1927-ben, Buenos Airesben.

1921-ben házasodott meg, felesége Gloria Simoni Betancourt. Két gyerekük született, 1923-ban egy fia, José Raul, és 1925-ben lánya Gloria. A házasság válással végződött. Második felesége Olga Chagodaef (máshol Choubaroff) (Olga Capablanca) orosz hercegnő volt, akivel 1938-ban házasodott össze.

A legkiválóbb abban volt, hogy azonnal meglátta az állások erős és gyenge pontjait. Kitért a bonyodalmak elől, az egyszerű megoldásokra törekedett. „Minden lépés egy terv eleme!” – mondta.

2001-ben az elsők között választották be a World Chess Hall of Fame (Sakkhírességek Csarnoka) tagjai közé.

Élete és sakkpályafutása

Korai évek 
Egy spanyol katonatiszt második gyerekeként született. Négyéves korában magától tanult meg sakkozni. Esténként mindig látta az apját egy barátjával játszani, és egyszer beleszólt, és megmondta a jó lépést! Csodagyerek volt. Úgy tanult meg sakkozni, mint Cziffra György (zongoraművész) zongorázni: az eszköz nélkül. (Ez nagyon hasonlít az első nem hivatalos világbajnok, Paul Morphy történetéhez.)

Nyolcéves korában vitte el apja a Havanna Chess Clubba, 13 éves korában, 1901-ben már párosmérkőzésen megverte Juan Corzót, Kuba bajnokát. 1905-ben felvételt nyert a Columbia Egyetemre New Yorkban, és még ebben az évben tagja lett a Manhattan Chess Clubnak, ahol hamarosan a klub legerősebb játékosai között tartották számon. 1908-ban abbahagyta az egyetemet, hogy a sakkra koncentrálhasson.

Az első sikerek 
1909-ben egy szimultánkörúton vett részt, amelyen 27 városban 602 játszmát játszott, és ezekben 96,4%-os eredményt ért el. Ez magasabb volt, mint Maróczy Géza 88%-os és Frank Marshall 86%-os aránya. Ezzel az eredményével országos ismertségre tett szert, és szponzori támogatást kapott ahhoz, hogy megmérkőzzön Frank Marshallal, aki Amerika bajnoka volt, és a világbajnok Emanuel Lasker, valamint a kor másik vezető sakkozója David Janowski előtt megnyerte 1904-ben a Cambridge Springsben rendezett nagymesterversenyt. Capablanca meglepetésre fölényesen, 15–8-ra nyert (+8 -1 =14), hasonló arányban, ahogyan Lasker nyert a Marshall elleni világbajnoki párosmérkőzésen.

Marshall ettől nem került rossz viszonyba a fiatal kubaival, sőt, miután meggyőződött tehetségéről, a tőle telhető minden módon egyengetni kezdte útját. Ő érte el, hogy Capablanca indulhasson az 1911-es zárt San Sebastiáni tornán, amely a történelem addigi legerősebb mezőnyű sakkversenyének ígérkezett, és a világbajnok Laskeren kívül a kor összes vezető sakkozója indult rajta. Az indulás feltétele az volt, hogy legalább két mestertornán az első-három hely valamelyikén kellett végezni, és ezt a feltételt Capablanca nem teljesítette, ezért többen tiltakoztak Capablanca indulása ellen. Marshall fiatal barátja azonban megnyerte a tornát olyan nagy nevek előtt, mint Frank Marshall, Carl Schlechter, Siegbert Tarrasch. Ezt követően hívta ki először párosmérkőzésre a világbajnoki címért Emanuel Laskert. Lasker 17 pontból álló feltételt szabott a mérkőzés létrejöttéhez, amelyek többsége elfogadhatatlan volt Capablanca számára, így a mérkőzés akkor nem jött létre.

1913-ban állást kapott a Kubai Külügyminisztériumtól, amely számára a létbiztonságot jelentette. Feladata az volt, hogy a sakkozás révén jószolgálati nagykövetként népszerűsítse Kubát. Ez olyan jól sikerült, hogy néhány év múlva már ő volt a legismertebb kubai személyiség a világon. 1914-ben, a szentpétervári versenyen találkozott először Laskerrel. A két részből álló verseny első körét Capablanca nyerte másfél pont előnnyel, végeredményben azonban fél ponttal Lasker mögött a második helyen végzett, három ponttal megelőzve az akkoriban feltörekvő Alekszandr Aljechint. Ezt követően 10 éven keresztül, egészen 1924-ig egyetlen játszmát sem veszített, és a „legyőzhetetlen” jelzővel kezdték illetni.

Világbajnoki cím 

1919. áprilistól már Capablanca vezette a világranglistát. Az 1. világháború befejeződését követően Lasker és Capablanca megegyeztek abban, hogy 1920-ban egy világbajnoki párosmérkőzés keretében mérik össze erejüket. Capablanca kérte a mérkőzés következő évre halasztását, Lasker ekkor korára és egészségi állapotára tekintettel lemondott világbajnoki címéről a kubai javára. A közvélemény nyomására, és a kubai sakkbarátok által összegyűjtött 20000 dolláros díjalap felajánlásának eredményeként Lasker beleegyezett abba, hogy 1921-ben Havannában mégis megmérkőzik Capablancával. Hivatalosan ezen a mérkőzésen már Capablanca számított világbajnoknak, és Lasker a kihívónak.

A mérkőzésre 1921. március–áprilisban Havannában került sor. A 14. játszma után, amikor Capablanca 4 győzelemmel állt 10 döntetlen mellett, Lasker egészségi állapotára hivatkozva feladta a mérkőzést. Ezzel Capablanca nemcsak „papíron”, hanem a tábla mellett is megszerezte a világbajnoki címet.

Világbajnokként megalkotta a világbajnoki mérkőzések általános szabályait. Eszerint: a mérkőzés 6 nyert játszmáig tart, 2,5 óra alatt 40 lépést kell megtenni, és a napi játékidő 5 óra; a világbajnok határozza meg a mérkőzés időpontját, de a kihívástól számított egy éven belül meg kell védenie címét; a díjalapnak legalább 10000 dollárnak kell lennie, amelynek 20%-át a világbajnok kapja, a maradék összeg 60%-a a nyertesé, 40%-a a vesztesé; a legmagasabb díjajánlatot kell elfogadni. A „Londoni szabályok” néven nevezett feltételeket aláírásával elfogadta a kor minden jelentős mestere. 1921–1923. között Akiba Rubinstein, Alekszandr Aljechin és Aaron Nimzowitsch is kihívta, azonban a díjalapot csak Aljechinnek sikerült 1927-ben előteremtenie.

1922-ben addigi rekordként 103 táblás szimultánt adott, amelyből 102 játszmát megnyert, és csak 1 végződött döntetlenül. Ez az arány máig megdöntetlen rekordnak számít.

1927-ben argentin üzletemberek csoportja, az argentin elnök védnöksége mellett felajánlotta a szükséges díjalapot egy Capablanca–Aljechin világbajnoki párosmérkőzés Buenos Airesben történő megrendezésére. A mérkőzésre 1927. szeptember–november között került sor, amelyet Aljechin 6–3 arányban nyert meg 25 döntetlen mellett. Ez volt minden idők második leghosszabb sakkvilágbajnoki párosmérkőzése Anatolij Karpov és Garri Kaszparov 1984–1985-ös mérkőzése után.

A mérkőzés után Aljechin felajánlotta a revans lehetőségét ugyanolyan feltételek mellett, mint amelyet neki kellett teljesítenie. Capablanca ezután a korábbinál is több versenyen vett részt, hogy előteremtse a díjalapot. 1928 és 1931 között 6 első, és 3 második helyezést ért el. A mérkőzésre azonban nem került sor.

1939-ben a 8. sakkolimpián Kuba csapatában játszva az első táblán egyéni aranyérmet szerzett.

1942. március 7-én New Yorkban stroke következtében elhunyt. Temetésére március 15-én Havannában a Colón temetőben került sor.

Versenyeredményei 
Capablanca helyezései és elért eredményei. Az „eredmények” oszlop bal oldalán az elért pontszám per az összes elérhető pont a versenyen; a jobb oldalán a „+” a győzelmek, a „-„ a vereségek, a „=” a döntetlenek száma.

Párosmérkőzései 
Capablanca párosmérkőzéseinek eredményei.

Sakkelméleti munkássága 
Teoretikusként több megnyitási változat őrzi ma is a nevét.
Capablanca felszabadító manővere, Elhárított vezércsel, ortodox védelem ECO D67: 1. d4 d5 2.c4 e6 3.Hc3 Hf6 4.Fg5 Fe7 5.e3 O-O 6.Hf3 Hbd7 7.Bc1 c6 8.Fd3 dxc4 9.Fxc4 Hd5
Capablanca-vonal, Francia védelem ECO C10: 1.e4 e6 2.d4 d5 3.Hc3 dxe4 4.Hxe4 Hd7 5.Hf3 Hgf6 6.Hxf6+ Hxf6 7.He5
Grünfeld-védelem, Capablanca-változat ECO D83: 1.d4 Hf6 2.c4 g6 3.Hc3 d5 4.Ff4 Fg7 5.e3 O-O 6.Bc1
Vezérindiai védelem Capablanca-változat ECO A47: 1.d4 Hf6 2.Hf3 b6
Nimzoindiai védelem Capablanca-változat ECO E26: 1.d4 Hf6 2.c4 e6 3.Hc3 Fb4 4.a3 Fxc3+ 5.bxc3 c5 6.e3 Hc6 7.Fd3 O-O 8.He2 b6 9.e4 He8
Nimzoindiai védelem Capablanca-változat ECO E29: 1.d4 Hf6 2.c4 e6 3.Hc3 Fb4 4.a3 Fxc3+ 5.bxc3 0-0 6.e3 c5 7.Fd3 Hc6 8.He2 b6 9.e4 He8
Elhárított vezércsel, ortodox védelem, Capablanca-változat ECO D63: 1.d4 d5 2.c4 e6 3.Hc3 Hf6 4.Fg5 Fe7 5.e3 O-O 6.Hf3 Hbd7 7.Bc1 b6 8.cxd5 exd5 9.Fb5
Elhárított vezércsel, Capablanca-változat ECO D30: 1.d4 d5 2.c4 e6 3.Hf3 Hf6 4.Fg5 Hbd7 5.e3 c6 6.Hbd2
Vezérindiai védelem Capablanca-változat ECO E16: 1.d4 Hf6 2.c4 e6 3.Hf3 b6 4.g3 Fb7 5.Fg2 Fb4+
Réti-megnyitás Capablanca-változat ECO A09: 1.Hf3 d5 2.c4 c6 3.b3 Hf6 4.Fb2 Fg4
Elhárított vezércsel, Duras-változat, Capablanca-változat ECO D30: 1.d4 d5 2.c4 e6 3.Hf3 Hf6 4.Fg5 h6

Emlékezete 
1962 óta Havannában évente megrendezik tiszteletére a rangos Capablanca-emlékversenyt.

Megjelent művei 
 Havana 1913 Az egyetlen általa írt tornakönyv. Eredetileg spanyol nyelven jelent meg Havannában 1913-ban. Angolra edward Winter fordította, és reprint kiadásban 1976-ban a British Chess Magazine különkiadványaként jelent meg.
 A Primer of Chess, eredeti kiadása: Harcourt, Brace and Company, 1935. Újranyomva 2002-ben, Harvest Books, .
 Chess Fundamentals (Eredeti kiadása 1921.) Újranyomva Everyman Chess, 1994, , . Nick de Firmian átdolgozásával kiadva 2006, .)--elérhető a Gutenberg.org címen -- mozgó diagramokkal .
 Fundamentos del Ajedrez, 
 My Chess Career (Eredeti kiadása: G. Bell and Sons, Ltd. of London, és The Macmillan Company, New York, 1920. Újranyomva: Dover 1966. Új kiadás: Hardinge Simpole Limited, 2003, .)
The World's Championship Chess Match between José Raul Capablanca and Dr. Emanuel Lasker, with an introduction, the scores of all the games annotated by the champion, together with statistical matter and the biographies of the two masters, 1921 (Újranyomva 1977. Dover, együtt az 1927-es párosmérkőzéssel Frederick Yates és William Winter elemzéseivel, World's Championship Matches, 1921 and 1927 címen. .)
Last Lectures, Simon and Schuster, January 1966, ASIN B0007DZW6W

Jegyzetek

Források 
 Hooper, D., and Brandreth, D.A. (1994). "The Corzo Match". The Unknown Capablanca. Courier Dover Publications. pp. 116–140. 
 Jose Capablanca
 Jose Capablanca (1921-1927)
 Sakk Világbajnokok 
 José Raúl Capablanca-játszmák a www.chessgames.com-on

További információk 
 Harold Schonberg (1973). Grandmasters of Chess. New York: W W Norton & Co Inc.
 Edward Winter (1981). World Chess Champions . London, UK: Pergamon Press
 Irving Chernev (1982). Capablanca's Best Chess Endings . New York: Dover Publications
 Harry Golombek (1947). Capablanca's Hundred Best Games of Chess . London, UK: Bell
 Fred Reinfeld (1990). The Immortal Games of Capablanca . New York: Dover Publications
 Dale Brandreth & David Hooper (1993). The Unknown Capablanca . New York: Dover Publications
 
 Edward Winter (1989). Capablanca: A Compendium of Games, Notes, Articles, Correspondence, Illustrations and Other Rare Archival Materials on the Cuban Chess Genius José Raúl Capablanca, 1888–1942 . Jefferson, North Carolina: McFarland & Company
 Garri Kaszparov (2003). My Great Predecessors: part 1. Everyman Chess, 
 Isaak Linder and Vladimir Linder (2009). José Raúl Capablanca: Third World Chess Champion. Russell Enterprises, 
 
 Életrajza a Chesscorner.com-on
 Lasker's Chess Magazine (Feb 1905) Capablanca 16 éves korában
 Capablanca életrajz
 The Genius and the Princess Edward Winter (1999), Olga Capablanca visszaemlékezései.
 Edward Winter, A Capablancával és Aljechinnel foglalkozó könyvek listája
Capablanca veszít. A volt sakkvilágbajnok vesztett játszmái; összeáll. Chalupetzky Ferenc, Tóth László; Magyar Sakkvilág, Kecskemét, 194?
Capablanca sakkozói pályafutása és játszmái. 1888–1942; összeáll. Chalupetzky Ferenc, Tóth László; Magyar Sakkvilág, Kecskemét, 1943
Varnusz Egon: J. R. Capablanca, 1-2.; Varnusz BT, Bp., 2002
 1. His first golden age. Games 1888–1925
 2. At the top. Games 1926–1942

Sakkvilágbajnokok
Sakkcsodagyerekek
Kubai sakkozók
1888-ban született személyek
Havannaiak
1942-ben elhunyt személyek
A World Chess Hall of Fame tagjai